News Update: Grab ไตรมาส 3 รายได้รวมโต 156% ขาดทุนน้อยลง ธุรกิจส่งอาหารถึงจุดคุ้มทุนแล้ว มั่นใจความต้องการลูกค้าในอาเซียนเพิ่มขึ้น - FINNOMENA
Grab รายงานผลขาดทุนไตรมาส 3 น้อยกว่าคาด จากการลดต้นทุนของบริการเรียกรถและเดลิเวอรีในอาเซียน พร้อมเพิ่มประมาณการรายได้สำหรับทั้งปี 2022 มั่นใจความต้องการใช้บริการพุ่งสูงขึ้น
17 พ.ย. 2565

Grab รายงานผลขาดทุนไตรมาส 3 น้อยกว่าคาด จากการลดต้นทุนของบริการเรียกรถและเดลิเวอรีในอาเซียน พร้อมเพิ่มประมาณการรายได้สำหรับทั้งปี 2022 มั่นใจความต้องการใช้บริการพุ่งสูงขึ้น
ในวันพุธ (16 พ.ย.) บริษัทรายงานผลประกอบการไตรมาส 3 โดยมูลค่าการทำรายการผ่านแพลตฟอร์ม (GMV) อยู่ที่ 5,080 ล้านดอลลาร์ เพิ่มขึ้น 26% จากปีที่แล้ว ซึ่งคิดเป็นรายได้ 382 ล้านดอลลาร์ หรือเพิ่มขึ้น 156% ขณะที่ผลขาดทุนสุทธิลดลงเหลือ 327 ล้านดอลลาร์จาก 970 ล้านดอลลาร์ในปีก่อนหน้า
บริการเดลิเวอรีอาหารและสินค้าของบริษัทถึงจุดคุ้มทุน (Breakeven) แล้ว โดยพิจารณาจากกำไรก่อนหักดอกเบี้ย ภาษี ค่าเสื่อมราคาและค่าตัดจำหน่ายที่ปรับปรุง (EBITDA) ที่เป็นบวก ซึ่งเกิดขึ้นก่อนถึง 3 ไตรมาสจากเป้าหมายที่ตั้งไว้ โดยรายได้และ EBITDA ของบริการเดลิเวอรีเพิ่มขึ้น 2 เท่า
สำหรับค่าคอมมิชชันที่ Grab เรียบเก็บในแต่ละธุรกรรม โดยธุรกิจส่งอาหารอยู่ที่ 21.2% เพิ่มขึ้น 3% จากช่วงเดียวกันของปีก่อน ส่วนบริการเรียกรถอยู่ที่ 23.2% ลดลง 0.6% จากปีที่แล้ว ขณะที่บริการทางการเงินอยู่ที่ 2.9% เพิ่มขึ้น 2.4% จากปีที่แล้ว
เช่นเดียวกับบริษัทด้านเทคโนโลยีทั่วโลก Grab กำลังต่อสู้กับผลกระทบของธุรกิจที่ย่ำแย่ ขณะที่นักลงทุนเริ่มให้ความสำคัญกับความสามารถในการทำกำไร ซึ่ง Grab ที่เคยเป็นหนึ่งในสตาร์ทอัปที่ร้อนแรงที่สุดในอาเซียนประสบปัญหาตั้งแต่เข้าตลาดหุ้นผ่านการควบรวมกิจการกับบริษัทเช็คเปล่าของสหรัฐฯ เมื่อปีที่แล้ว
ราคาหุ้น Grab ร่วงลง 70% ตั้งแต่เข้าตลาดหุ้น โดยเมื่อวานนี้ ราคาปรับตัวลงมาอีกเกือบ 0.7%
Grab กำลังพยายามรักษาสมดุลการใช้จ่ายเพื่อบรรลุความสามารถในการทำกำไร ทำให้บริษัทต้องเลิกจ้างพนักงาน ปิดหน่วยธุรกิจ และออกมาตรการอื่น ๆ เพื่อควบคุมค่าใช้จ่าย ขณะที่ Peter Oey ซึ่งเป็น CFO ของบริษัทระบุว่า Grab วางแผนที่จะลดจำนวนพนักงานระดับภูมิภาค
อย่างไรก็ตาม Grab มั่นใจในความต้องการของลูกค้าแม้เผชิญความท้าทายทางเศรษฐกิจ โดยคาดว่า รายรับตลอดปีนี้จะอยู่ที่ 1,320 – 1,350 ล้านดอลลาร์ มากกว่าคาดการณ์ก่อนหน้านี้ที่ 1,250 – 1,300 ล้านดอลลาร์
อ้างอิง:
https://www.bloomberg.com/news/articles/2022-11-16/grab-posts-smaller-than-expected-loss-as-cost-cuts-kick-in?sref=e4t2werz 
https://www.reuters.com/technology/grab-lifts-annual-revenue-forecast-2022-11-16/
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Grab
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA